Румен Радев

Президент (2016-настояще)

**Румен Георгиев Радев** е български военен и политик, генерал-майор от резерва. Бивш командир на Военновъздушните сили на Република България. Радев е избран за 5-ти президент на Република България, като предстои да встъпи в длъжност на 22 януари 2017 година.

## Биография

### Ранни години

Роден е на 18 юни 1963 г. в Димитровград, в семейството на Станка и Георги Радеви – електроинженер и счетоводителка. Родителите му са от село Славяново, Харманлийско, където Радев прекарва детството си. Има 2 години по-голямата сестра – Лозана. Той получава основното и средното си образование в Хасково.

### Образование

През 1982 г. завършва със златен медал Природо-математическа гимназия „Акад. Боян Петканчин“, Хасково.

По-късно завършва Висшето народно военновъздушно училище „Георги Бенковски“, Долна Митрополия през 1987 г., като първенец на випуска. По време на обучението си за офицер е приет в БКП, което тогава е задължително условие. Остава в партията до деполитизацията на Въоръжените сили през 1991 г. През 1992 г. завършва ескадрилен офицерски курс във Военновъздушния колеж (Air War College) в базата „Максуел“, Монтгомъри, Алабама, САЩ. От 1994 до 1996 г. е слушател в командно-щабен профил във Военна академия – ВА – „Г. С. Раковски“, където завършва като първенец на випуска. Доктор на военните науки, като защитава дисертация през 2000 г.[2] През 2003 г. завършва с отличен успех Военновъздушения колеж "Максуел", като магистър по „стратегически проучвания“.

## Военна кариера

* 1987 – 1988 г. – младши пилот в 15-ти изтребителен авиополк – Равнец
* 1989 – 1990 г. – заместник-командир на звено в 15-ти изтребителен авиополк – Равнец
* 1990 – 1994 г. – командир на звено в 15-ти изтребителен авиополк – Равнец
* 1996 – 1998 г. – командир на ескадрила Миг-29 в 5-та изтребителна авиобаза – Равнец
* 1998 – 1999 г. – заместник-командир по летателната подготовка на 5-та изтребителна авиобаза – Равнец
* 1999 – 2000 г. – заместник-командир по летателната подготовка на 3-та изтребителна авиобаза – Граф Игнатиево
* 2000 г. – изследване на ПВО на Република България – НАТО, Брюксел
* 2000 – 2002 г. – началник щаб на 3-та изтребителна авиобаза – Граф Игнатиево
* 2003 – 2005 г. – началник щаб на 3-та изтребителна авиобаза – Граф Игнатиево
* 2005 – 2009 г. – командир на 3-та изтребителна авиобаза – Граф Игнатиево
* 2009 – 2014 г. – заместник-командир на Военновъздушните сили
* 2014 – 2016 г. – командир на Военновъздушните сили

Считано от 30 юни 2014 г., бригаден генерал Радев е освободен от длъжността „заместник-командир на Военновъздушните сили“, назначен за „командир на Военновъздушните сили“ и удостоен с висше офицерско звание „генерал-майор“ (президентски указ №94 от 28 април 2014). Съгласно президентски указ №282 от 10 август 2016 г. генерал-майор Румен Радев е освободен по негова молба от длъжността „командир на Военновъздушните сили“ и от военна служба и е пенсиониран.

### Летателна информация

* Летец-пилот I-ви клас.
* Летателен стаж на L-29, L-39 и изтребители УТИМиг-15, Миг-17, Миг-21, Миг-29.
* Опознавателни полети на изтребители F-15, F-16, F/A-18 Hornet, Eurofighter Typhoon, SAAB Gripen.
* Пролетени над 1400 часа.

През 2014 г. организира авиационно шоу „Това сме ние!“ и лично изпълнява с Миг-29 фигурите от висшия пилотаж „Камбана“ и „Кобра“.

### Военни звания

* Лейтенант (1987)
* Старши лейтенант (1990)
* Капитан (1994)
* Майор (1997)
* Подполковник (2000)
* Полковник (2003)
* Бригаден генерал (26 април 2007)
* Генерал-майор (30 юни 2014)

## Политическа кариера

През август 2016 г. политическите партии БСП и АБВ официално го издигат за кандидат-президент на президентските избори през същата година. Още същия месец АБВ оттегля номинацията си за ген. Радев. Кандидат за вицепрезидент на Румен Радев е Илияна Йотова.

Радев и Йотова печелят убедително президентските избори през ноември 2016 г. На първия тур двойката получава 973 754 гласа (25,44% от гласувалите 3 947 629 души) като по този начин заема първото място, а на втория тур – 2 049 260 гласа (59,35% от гласувалите 3 452 824 души при обработени 99,33% протоколи).

## Отличия и награди

Румен Радев е награждаван с редица медали и предметни награди, сред които:

* Знак „За вярна служба под знамената“ – ІII степен,
* Почетен знак на Министерство на отбраната „Свети Георги“ – ІI степен.

## Семейство

Радев се развежда през 2011 г. с първата си съпруга Гинка. Има две деца от този брак – Георги (2003) и Дарина (2001). Има втори брак с Десислава Генчева, бивша съпруга на депутата от БСП Георги Свиленски. От този брак има доведен син.

## Галерия

Румен Радев и Цецка ЦачеваРумен Радев и Илияна ЙотоваРумен Радев и Илияна Йотова